PMIndiaData/PMIndiaSum huggingface dataset:
प्रधानमंत्री 21 दिसंबर को प्रयागराज का दौरा करेंगे और एक अनोखे कार्यक्रम में हिस्सा लेंगे, जिसमें दो लाख से अधिक महिलायें उपस्थित रहेंगी

महिलाओं को, खासकर जमीनी स्तर पर उन्हें सशक्त बनाने के विषय में प्रधानमंत्री के नजरिये के अनुरूप कार्यक्रम का आयोजन किया जा रहा है प्रधानमंत्री स्व सहायता समूहों को 1000 करोड़ रुपये का हस्तांतरण करेंगे, जिससे लगभग 16 लाख महिला सदस्यों को लाभ होगा प्रधानमंत्री व्यापार सखियों को पहले महीने का वजीफा और मुख्यमंत्री कन्या सुमंगल योजना की एक लाख से ज्यादा लाभार्थियों को धनराशि हस्तांतरित करेंगे प्रधानमंत्री 200 से अधिक पूरक पोषण निर्माण इकाइयों की आधारशिला रखेंगे प्रधानमंत्री श्री नरेन्द्र मोदी 21 दिसंबर को प्रयागराज का दौरा करेंगे और लगभग एक बजे दोपहर को एक अनोखे कार्यक्रम में हिस्सा लेंगे, जिसमें दो लाख से अधिक महिलायें उपस्थित रहेंगी। कार्यक्रम का आयोजन महिलाओं को, खासकर जमीनी स्तर पर उन्हें जरूरी कौशल, प्रोत्साहन और संसाधन उपलब्ध करवा कर सशक्त बनाने के विषय में प्रधानमंत्री के नजरिये के अनुरूप किया जा रहा है। महिलाओं को सहायता प्रदान करने के क्रम में प्रधानमंत्री 1000 करोड़ रुपये की धनराशि स्वसहायता समूहों के खातों में अंतरित करेंगे, जिससे स्वसहायता समूहों की लगभग 16 लाख महिला सदस्यों को फायदा होगा। यह अंतरण दीनदयाल अंत्योदय योजना-राष्ट्रीय ग्रामीण आजीविका मिशन (डीएवाई-एनआरएलएम) के तहत किया जा रहा है, जिसके अनुसार प्रति स्वसहायता समूह 1.10 लाख रुपये के हिसाब से 80 हजार समूहों को समुदाय निवेश निधि (सीआईएफ) तथा 15 हजार रुपये प्रति स्वसहायता समूह के हिसाब से 60 हजार समूहों को परिचालन निधि प्राप्त हो रही है। इस कार्यक्रम में प्रधानमंत्री 20 हजार व्यापार सखियों (बिजनेस कॉरेस्पॉन्डेन्ट सखी – बीसी सखी) के खातों में पहले महीने का 4000 रुपये वजीफा भी हस्तांतरित करेंगे। बीसी-सखियां जब घर-घर जाकर जमीनी स्तर पर वित्तीय सेवायें उपलब्ध कराती हैं, तो उन्हें छह महीने के लिये 4000 रुपये वजीफा दिया जाता है, ताकि वे स्थायी रूप से काम कर सकें और उसके बाद लेन-देन से मिलने वाले कमीशन से उन्हें आय होने लगे। प्रधानमंत्री कार्यक्रम के दौरान, मुख्यमंत्री कन्या सुमंगल योजना के तहत एक लाख से अधिक लाभार्थियों को 20 करोड़ रुपये से अधिक की धनराशि भी हस्तांतरित करेंगे। इस योजना से कन्याओं को उनके जीवन के विभिन्न चरणों में शर्तों के साथ नकद हस्तांतरण मिलता है। प्रति लाभार्थी हस्तांतरित की जाने वाली कुल रकम 15 हजार रुपये है। विभिन्न चरणों में: जन्म (दो हजार रुपये), एक वर्ष होने पर सारे टीके लग जाना (एक हजार रुपये), कक्षा-प्रथम में दाखिला लेना (दो हजार रुपये), कक्षा-छह में दाखिला लेना (दो हजार रुपये), कक्षा-नौ में दाखिला लेना (तीन हजार रुपये,) कक्षा-दस या बारह उत्तीर्ण होने के बाद किसी डिग्री/डिप्लोमा पाठ्यक्रम में दाखिला लेना (पांच हजार रुपये) शामिल हैं। प्रधानमंत्री 202 पूरक पोषण निर्माण इकाइयों की आधारशिला रखेंगे। इन इकाइयों का वित्तपोषण स्वसहायता समूह कर रहे हैं तथा इनके निर्माण में प्रति इकाई के हिसाब से लगभग एक करोड़ रुपये का खर्च बैठेगा। ये इकाइयां राज्य के 600 प्रखंडों में एकीकृत बाल विकास योजना (आईसीडीएस) के तहत पूरक पोषण की आपूर्ति करेंगी।
पिछड़े वर्ग के सांसदों एवं नेताओं के प्रतिनिधिमंडल ने प्रधानमंत्री से मुलाकात की

भाजपा के पिछड़े वर्ग के सांसदों एवं नेताओं के एक प्रतिनिधिमंडल ने आज नई दिल्‍ली में प्रधानमंत्री श्री नरेन्‍द्र मोदी से मुलाकात की। प्रतिनिधिमंडल के सदस्‍यों ने पिछड़ा वर्ग आयोग को संवैधानिक दर्जा देने के लिए प्रधानमंत्री को बधाई दी। सदस्‍यों ने कहा कि यह ऐतिहासिक कदम पिछड़ा वर्ग समुदाय को सुदृढ़ बनाने में सहायता करेगा। प्रधानमंत्री ने प्रतिनिधिमंडल को उनके द्वारा की गई सराहना एवं समर्थन के लिए धन्‍यवाद दिया। प्रधानमंत्री ने पिछड़ा वर्ग समुदाय के उत्‍थान के लिए विशेष रूप से जमीनी स्‍तर पर, काम करते रहने के लिए प्रतिनिधिमंडल को प्रोत्‍साहित किया। उन्‍होंने सदस्‍यों से उनके अधिकारों के संबंध में समुदायों के बीच जागरूकता बढ़ाने का आग्रह किया। केन्‍द्रीय मंत्री श्री धर्मेंद्र प्रधान एवं राज्‍य मंत्री (स्‍वतंत्र प्रभार) श्री संतोष कुमार गंगवार भी इस अवसर पर उपस्थित थे।
प्रधानमंत्री ने ई-नाम – राष्ट्रीय कृषि बाजार के शुभारंभ के अवसर पर किसानों को संबोधित किया

प्रधानमंत्री ने ई-नाम – राष्ट्रीय कृषि बाजार के शुभारंभ के अवसर पर किसानों को संबोधित किया प्रधानमंत्री श्री नरेन्‍द्र मोदी ने आज राष्‍ट्रीय कृषि बाजार के लिए ई-ट्रेडिंग प्‍लेटफॉर्म ‘ई-नाम’ की प्रायोगिक परियोजना (पायलट) के शुभारंभ के अवसर पर उपस्थित किसानों को संबोधित किया। आज से 8 राज्यों की 21 मंडियां ‘ई-नाम’ से जुड़ गई हैं। इस अवसर पर उन्‍होंने कहा कि इस पहल से पारदर्शिता आएगी, जिससे किसान काफी हद तक लाभान्वित होंगे। श्री नरेन्‍द्र मोदी ने कहा कि यह कृषि समुदाय के लिए एक बड़ा बदलाव है। उन्‍होंने कहा कि कृषि क्षेत्र को समग्र रूप में देखना होगा और इसके बाद ही किसानों को अधिकतम लाभ सुनिश्चित किया जा सकता है। प्रधानमंत्री ने इस अवसर पर किसानों को यह विस्‍तार से जानकारी दी कि क्‍या-क्‍या कदम उठाए जा चुके हैं एवं किसानों की आय बढ़ाने के लिए अब और क्‍या किया जा सकता है।
मंत्रिमंडल ने नियोजन के क्षेत्र में सहयोग पर भारत और सिंगापुर के बीच समझौता ज्ञापन को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने शहरी नियोजन और विकास के क्षेत्र में सहयोग के लिए भारत और सिंगापुर के बीच समझौता ज्ञापन को पूर्व प्रभाव से अपनी स्‍वीकृति दे दी है। समझौता ज्ञापन पर 31 मई, 2018 को हस्‍ताक्षर किए गए थे। इस समझौता ज्ञापन का उद्देश्‍य शहरी विकास तथा प्रबंधन और अन्‍य क्षेत्रों में सिंगापुर की एजेंसियों की विशेषज्ञता का लाभ लेने के लिए पालिका निकायों सहित केंद्र और राज्‍यों की सरकारी एजेंसियों को सहायता देना और इस तरह शहरी संरक्षण, मिशन में मदद देना है। इसे नीति आयोग में क्षमता सृजन होगा और साक्ष्‍य आधारित नीति लेखन, मूल्‍यांकन आदि में अधिकारी कौशल संपन्‍न होंगे और नीति आयोग को और अधिक कारगर ढ़ंग से थिंक टैंक की भूमिका निभाने में मदद मिलेगी। समझौता ज्ञापन के अंतर्गत नियोजन के क्षेत्र में क्षमता सृजन कार्यक्रम चलाया जाएगा, जिसमें शहरी नियोजन, जल तथा गंदा जल प्रबंधन, ठोस कचरा प्रबंधन, परिवहन प्रणाली तथा जन वित्‍त पोषण (सार्वजनिक निजी साझेदारी) का कार्य किया जाएगा। प्रमुख प्रभाव: इस समझौता ज्ञापन से श्रेष्‍ठ व्‍यवहारों के ज्ञान का प्रसार होगा, क्षमता सृजन होगातथा शहरी नियोजन, जल तथा गंदा जल प्रबंधन, ठोस कचरा प्रबंधन, परिवहन प्रणाली तथा जन वित्‍त पोषण (सार्वजनिक निजी साझेदारी) को समर्थन मिलेगा। लाभार्थी: केंद्र सरकार, राज्‍य सरकार तथा शहरी स्‍थानीय निकायों के अधिकारियों को प्रत्‍यक्ष रूप से ज्ञान आधार बढ़ाने का आधार मिलेगा और यह लाभ शहरी नागरिक सुविधाओं के रूप में दिखेगा।
भारत के नाभिकीय त्रिकोण के पूरा होने पर प्रधान मंत्री की INS अरिहन्त के कर्मीदल से मुलाकात

प्रधान मंत्री श्री नरेन्द्र मोदी ने आज भारत के स्ट्रेटजिक स्ट्राईक न्युकिल्यर सबमेरिन (SSBN) यानि नाभिकीय पनडुब्बी INS अरिहन्त के अधिकारियों और कर्मियों से मुलाकात की। INS अरिहन्त हाल ही में अपने पहले डेटरेंस पेट्रोल (निवारण गश्त) से लौटी है। पनडुब्बी के इस अभ्यास से भारत के नाभिकीय त्रिकोण की पूर्ण स्थापना हुई। INS अरिहन्त के सफल अभियान से भारत के नाभिकीय त्रिकोण (nuclear triad) की स्थापना के महत्व को रेखांकित करते हुए प्रधान मंत्री जी ने INS अरिहन्त के कर्मीदल तथा अभियान से जुड़े सभी व्यक्तियों को बधाई दी। उन्होंने यह भी कहा कि यह उपलब्धि भारत को उन गिने-चुने देशों की अग्रिम पंक्ति में खड़ी करती है जो SSBN को डिज़ाइन करने, उसे बनाने और उसके संचालन करने की क्षमता रखते हैं। प्रधान मंत्री ने कहा कि देश में ही SSBN के निर्माण और इसके सफल संचालन की क्षमता का विकास भारत की प्रोद्योगिकीय सामर्थ्य तथा सभी संबंधित संस्थाओं और व्यक्तियों के बीच अभूतपूर्व समन्वय का प्रतीक है। उन्होंने सभी संबंधित संस्थाओं और व्यक्तियों को देश की सुरक्षा को अत्यधिक सुदृढ़ बनाने वाली इस उपलब्धि के लिए समपर्ण और प्रतिबद्धता के साथ काम करने के लिए धन्यवाद दिया। प्रधान मंत्री जी ने इस बात पर बल दिया कि परमाणु परीक्षणों की वैज्ञानिक उपलब्धि को एक अत्यंत जटिल और विश्वसनीय नाभिकीय त्रिकोण में बदल पाने का अत्यंत दुष्कर कार्य भारतीय वैज्ञानिकों की प्रतिभा और अनवरत प्रयासों तथा बहादुर सैनिकों के साहस और समर्पण की भावना से ही संभव हुआ है। इस नई उपलब्धि ने, भारत द्वारा नाभिकीय त्रिकोण स्थापित करने के लिए आवश्यक क्षमता और दृढ़ता के संबंध में उठाए जाने वाले सभी सवालों को खारिज कर दिया है। प्रधान मंत्री जी ने कहा कि भारत के लोग शक्तिमान भारत बनाने और नये भारत का निर्माण करने की आकांक्षा रखते हैं, और इसके लिए भारतीयों ने अनवरत प्रयासों के द्वारा अनेक चुनौतियों का सफलातपूर्वक सामना किया है। प्रधान मंत्री जी ने इस बात पर बल दिया कि एक सशक्त भारत ना सिर्फ सवा सौ करोड़ से अधिक भारतीयों की आशाओं और आकांक्षाओं को पूरा करेगा, बल्कि आज के अनिश्चिता तथा आशंकाओं से भरे विश्व में वैश्विक शांति और स्थिरता के लिए आधार स्तंभ भी रहेगा। प्रधान मंत्री ने सभी उपस्थित व्यक्तियों तथा उनके परिवारों को दीपावली के पर्व की शुभकामनाएं भी दी। उन्होंने ये आशा भी व्यक्त की जिस प्रकार प्रकाश अंधकार का ही निवारण नहीं करता बल्कि भय को भी दूर करता है, उसी प्रकार INS अरिहन्त भी देश को अभय करेगा। एक ज़िम्मेदार राष्ट्र के रुप में भारत ने एक मजबूत Nuclear Command & Control संरचना, प्रभावशाली सुरक्षा व्यवस्था और पूर्ण राजनैतिक नियंत्रण, देश की नाभिकीय कमांड प्राधिकरण (Nuclear Command Authority) के अधीन स्थापित किए हैं। प्रामाणिक न्यूनतम निवारण (Credible Minimum Deterrence) और परमाणु हथियारों के प्रथम इस्तेमाल नहीं करने की अपनी नीति के प्रति, जो स्वर्गीय प्रधान मंत्री श्री वाजपेयी की अध्यक्षता में कैबिनेट की सुरक्षा समिति ने 4 जनवरी 2003 को निर्धारित करी थी, भारत प्रतिबद्ध है।
प्रधानमंत्री आज रात जापान के पूर्व प्रधानमंत्री शिंजो आबे के राजकीय अंतिम संस्कार में भाग लेने के लिए टोक्यो रवाना होंगे

प्रधानमंत्री श्री नरेन्द्र मोदी आज रात जापान के पूर्व प्रधानमंत्री शिंजो आबे के राजकीय अंतिम संस्कार में भाग लेने के लिए टोक्यो, जापान रवाना होंगे। ट्वीट की एक श्रृंखला में, प्रधानमंत्री ने कहा; “मैं अपने प्रिय मित्र और भारत-जापान मित्रता के एक बहुत बड़े पक्षधर पूर्व प्रधानमंत्री शिंजो आबे के राजकीय अंतिम संस्कार में भाग लेने के लिए आज रात टोक्यो जा रहा हूं।" “मैं सभी भारतीयों की ओर से प्रधानमंत्री किशिदा और श्रीमती आबे के प्रति हार्दिक संवेदना व्यक्त करूंगा। हम आबे सान की परिकल्पना के अनुरूप भारत-जापान संबंधों को और मजबूत करने के लिए काम करना जारी रखेंगे। @kishida230”
प्रधानमंत्री ने अभियन्‍ताओं से अपनी अभियांत्रिकी को विश्‍वस्‍तरीय बनाने का आग्रह किया

प्रधानमंत्री श्री नरेन्‍द्र मोदी ने अभियन्‍ता दिवस के अवसर पर सभी अभियन्‍ताओं को बधाई दी और उनसे आग्रह किया कि वे देश सेवा में उनके कौशल का उपयोग करते रहे तथा हमारी अभियांत्रिकी को विश्‍वस्‍तरीय बनाये। प्रधानमंत्री ने कहा ‘अभियन्‍ता दिवस पर मेरे अभियन्‍ता मित्रों को बधाई। भारत रत्‍न एम विश्‍वेशरया की जंयति‍ पर उन्‍हें श्रद्धांजलि। नवाचार, कड़े परिश्रम और अग्रणी अनुसंधान के जरिए हमारे अभियन्‍ताओं ने राष्‍ट्र निर्माण में भरोसेमंद भूमिका निभाई है। मैं हमारे अभियन्‍ताओं को शुभकामनाएं देता हूं और आग्रह करता हूं कि वे राष्‍ट्र सेवा में अपने कौशल का उपयोग करते रहे तथा हमारी अभियान्‍त्रि‍की को विश्‍वस्‍तरीय बनाये’।
प्रधानमंत्री ने राष्ट्रीय मतदाता दिवस पर सभी नागरिकों और मतदाताओं को शुभकामनाएं दी

प्रधानमंत्री श्री नरेंद्र मोदी ने राष्ट्रीय मतदाता दिवस पर सभी नागरिकों और मतदाताओं को शुभकामनाएं दी है। अपने संदेश में प्रधानमंत्री ने कहा, “मतदाता दिवस पर सभी नागरिकों और मतदाताओं को शुभकामनाएं। हमारे लोकतंत्र को मजबूत बनाने के अथक प्रयासों के लिए निर्वाचन आयोग को बधाई” प्रधानमंत्री ने कहा कि इस वर्ष के थीम समावेशी और गुणात्मक भागीदारी से नागरिकों को सक्रिय भागीदारी के माध्यम से हमारे लोकतंत्र को समृद्ध बनाने की प्रेरणा मलेगी।
प्रधानमंत्री ने ईसीओएसओसी के उच्च स्तरीय खंड में दिया मुख्य भाषण

‘सबका साथ, सबका विकास, सबका विश्वास’ का हमारा आदर्श वाक्य एसडीजी के ‘कोई पीछे न छूटे’ के सिद्धांत के साथ मेल खाता है: प्रधानमंत्री विकास के पथ पर आगे बढ़ते समय हम अपने ग्रह के प्रति अपनी जिम्मेदारी को भूलने नहीं जा रहे हैं : प्रधानमंत्री कोविड के खिलाफ लड़ाई में अपनी जमीनी स्तर की स्वास्थ्य प्रणाली से भारत को दुनिया में सबसे बेहतर स्वस्थ होने की दर को हासिल करने में सहायता मिल रही है: प्रधानमंत्री प्रधानमंत्री श्री नरेन्द्र मोदी ने शुक्रवार, 17 जुलाई 2020 को न्यूयॉर्क में संयुक्त राष्ट्र में संयुक्त राष्ट्र आर्थिक एवं सामाजिक परिषद (ईसीओएसओसी) सत्र के इस साल के उच्च स्तरीय खंड में वर्चुअल रूप से मुख्य संबोधन दिया। यह 17 जून को 2021-22 के लिए सुरक्षा परिषद के गैर स्थायी सदस्य के रूप में भारत के भारी मतों के साथ संयुक्त राष्ट्र सदस्यता हासिल किए जाने के बाद प्रधानमंत्री द्वारा दिया गया पहला संबोधन था। इस साल ईसीओएसओसी के उच्च स्तरीय खंड की विषयवस्तु है- “कोविड-19 के बाद बहुपक्षवाद: 75वीं वर्षगांठ पर हमें किस प्रकार के संयुक्त राष्ट्र की आवश्यकता है।” संयोग से संयुक्त राष्ट्र की स्थापना की 75वीं वर्षगांठ की विषय वस्तु भी संयुक्त राष्ट्र सुरक्षा परिषद की अपनी आगामी सदस्यता के लिए भारत की प्राथमिकता से मेल खाती है। प्रधानमंत्री ने कोविड-19 के बाद के विश्व में एक ‘सुधरे हुए बहुपक्षवाद’ के लिए भारत के आह्वान को दोहराया, जो समकालीन विश्व की वास्तविकताओं में जाहिर होता है। अपने संबोधन में, प्रधानमंत्री ने ईसीओएसओसी और सतत विकास के लक्ष्यों सहित संयुक्त राष्ट्र के विकास संबंधी कार्यों के साथ भारत की लंबी भागीदारी को याद दिलाया। उन्होंने कहा कि भारत का विकास संबंधी आदर्श वाक्य ‘सबका साथ, सबका विकास, सबका विश्वास’ एसडीजी के ‘कोई भी व्यक्ति पीछे न छूटे’ के सिद्धांत के साथ मेल खाता है। प्रधानमंत्री ने कहा कि भारत की अपनी विशाल जनसंख्या में सामाजिक-आर्थिक संकेतकों में सुधार में सफलता का वैश्विक एसडीजी लक्ष्यों पर खासा प्रभाव पड़ा है। उन्होंने दूसरे विकासशील देशों में उनके एसडीजी लक्ष्यों को पूरा करने में सहायता देने की भारत की प्रतिबद्धता पर भी बात की। उन्होंने “स्वच्छ भारत अभियान” के माध्यम से स्वच्छता में सुधार, महिला सशक्तिकरण, वित्तीय समावेशन सुनिश्चित करना और “हाउसिंग फॉर आल” कार्यक्रम तथा “आयुष्मान भारत” योजना जैसी प्रमुख योजनाओं के माध्यम से आवास व स्वास्थ्य की उपलब्धता में विस्तार सहित वर्तमान में जारी विकास संबंधी प्रयासों के बारे में बात की। प्रधानमंत्री ने पर्यावरण स्थायित्व और जैव विविधता संरक्षण को भारत द्वारा दी जा रही प्राथमिकता पर प्रकाश डाला और अंतरराष्ट्रीय सौर गठबंधन तथा आपदा प्रतिरोधी बुनियादी ढांचे के लिए गठबंधन की स्थापना में भारत की अहम भूमिका को याद दिलाया। अपने क्षेत्र में पहली प्रतिक्रिया देने में भारत की भूमिका के बारे में बोलते हुए प्रधानमंत्री ने विभिन्न देशों को दवा की आपूर्ति सुनिश्चित करने में भारत सरकार और भारतीय दवा कंपनियों द्वारा दिए गए सहयोग तथा सार्क देशों के बीच संयुक्त प्रतिक्रिया रणनीति के लिए समन्वय को याद दिलाया। यह दूसरी बार है कि प्रधानमंत्री ने ईसीओएसओसी को संबोधित किया है। उन्होंने इससे पहले जनवरी, 2016 में ईसीओएसओसी की 70वीं वर्षगांठ के अवसर पर हुए कार्यक्रम को संबोधित किया था।
मंत्रिमंडल ने सजायाफ्ता लोगों के प्रत्‍यर्पण पर भारत और सोमालिया के बीच समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और सोमालिया के बीच सजायाफ्ता लोगों के प्रत्‍यर्पण के लिए एक समझौते पर हस्‍ताक्षर करने और बाद में उसे अनुमोदित करने के लिए अपनी मंजूरी दी है। सोमालिया के साथ इस समझौत पर हस्‍ताक्षर करने से सोमालिया की जेलों में बंद भारतीय कैदियों और भारतीय जेलों में बंद सोमालिया की कैदियों को उनके निकटतम परिवार से संपर्क करने, शेष सजा पूरी करने और उनके सामाजिक पुनर्वास में मदद मिलेगी। भारत सरकार ने सजायाफ्ता लोगों के प्रत्‍यर्पण के लिए ब्रिटेन, मॉरिशस, बुल्‍गारिया, फ्रांस, मिस्र, श्रीलंका, कंबोडिया, दक्षिण कोरिया, सउदी अरब, ईरान, बांग्‍लादेश, ब्राजील, इजराइल, बोस्निया एवं हर्जेगोविना, यूएई, इटली, तुर्की, मालदीव, थाइलैंड, रशियन फेडरेशन, कुवैत, वियतनाम, ऑस्‍ट्रेलिया, हॉन्‍गकॉन्‍ग, कतर, मंगोलिया, कजाकिस्‍तान, बहरीन और एस्‍टोनिया के साथ द्विपक्षीय समझौते पर हस्‍ताक्षर किए हैं। पृष्‍ठभूमि: 2004 से पहले कोई न तो ऐसा घरेलू कानून था जिसके तहत विदेशी कैदियों को शेष सजा काटने के लिए उनके मूल देश को प्रत्‍यर्पित किया जा सके और न ही ऐसा कोई प्रावधान था जिसके तहत विदेशी अदालतों द्वारा दोषी ठहराए गए भारतीय मूल के कैदियों को शेष सजा काटने के लिए भारत लाया जा सके। इस तरह के कैदियों को उनके अपने मूल देशों को प्रत्‍यपर्ति करने से उनके सामाजिक पुनर्वास की सुविधा मिलेगी। इसलिए उपरोक्त उद्देश्‍यों को पूरा करने के लिए कैदियों के प्रत्‍यावर्तन अधिनियम 2003 को लागू किया गया था। इस अधिनियम के उद्देश्‍यों को पूरा करने के लिए इस मुद्दे पर हमारे साथ पारस्पिरिक हित वाले देशों के साथ एक संधि/समझौते पर हस्‍ताक्षर करने की आवश्‍यकता है। इस संधि/समझौते को आधिकारिक राजपत्र में अधिसूचित करना आवश्‍यक है।
प्रधानमंत्री ने मेघालय को उसके स्थापना दिवस पर शुभकामनाएं दीं

प्रधानमंत्री श्री नरेन्द्र मोदी ने मेघालय के स्थापना दिवस के अवसर पर वहां लोगों को शुभकामनाएं दीं। एक ट्वीट में श्री मोदी ने कहा, “राज्य के स्थापना दिवस पर मेघालय की बहिनों और भाइयों को मेरी तरफ से शुभकामनाएं। इस राज्य को उसकी असाधारण विनम्रता और भाईचारे की भावना के लिए जाना जाता है। मेघालय के युवा रचनात्मक और उद्यमशील हैं। आने वाले समय में राज्य प्रगति की नई ऊंचाइयों को स्पर्श कर सकता है।”
श्रीलंका के राष्ट्रपति श्री मैत्रीपाला सिरीसेना ने उड़ी आतंकी हमले पर शोक प्रकट करने के लिए प्रधानमंत्री से टेलीफोन पर बात की

श्रीलंका के राष्ट्रपति मैत्रीपाला सिरीसेना ने प्रधानमंत्री श्री नरेन्द्र मोदी से उड़ी, जम्मू-कश्मीर में हुए आतंकी हमले पर शोक व्यक्त करने के लिए आज टेलीफोन पर बात की। राष्ट्रपति सिरीसेना ने दृढ़ता से सीमा पार से हुए आतंकवादी हमले की निंदा की और पीड़ितों के परिवारों के प्रति संवेदना व्यक्त की। क्षेत्र में आतंकवाद के इस अभिशाप को समाप्त करने के लिए दोनों नेताओं ने इस क्षेत्र के देशों के बीच निरंतर सहयोग की आवश्यकता की बात कही।
प्रधानमंत्री ने पुलिस स्‍मृति दिवस पर पुलिसकर्मियों की बहादुरी को नमन किया

प्रधानमंत्री श्री नरेन्‍द्र मोदी ने पुलिस स्‍मृति दिवस पर पुलिसकर्मियों की वीरता को सलाम किया। प्रधानमंत्री ने कहा- “पुलिस स्‍मृति दिवस पर हम उन सभी वीर शहीदों को सलाम करते हैं जिन्‍होंने अपना कर्तव्‍य निभाने में जीवन बलिदान कर दिया। हमारे पुलिसकर्मियों के समर्पण भाव और वीरता को शब्‍दों में बयान नहीं किया जा सकता। उनकी बहादुरी, सेवा और त्‍याग की भावना से हमें सदैव प्रेरणा मिलती रहेगी।”
प्रधानमंत्री ने सीआरपीएफ कर्मियों के पौधा रोपण अभियान की सराहना की

प्रधानमंत्री ने सीआरपीएफ कर्मियों के पौधा रोपण अभियान की प्रशंसा की है, जिसमें विश्वनाथ धाम और ज्ञानवापी की सुरक्षा के लिए तैनात सीआरपीएफ के जवानों ने 75,000 पौधे लगाए हैं। प्रधानमंत्री ने इस प्रयास को पूरे देश के लिए एक उदाहरण बताया। उन्होंने ट्वीट किया: “सीआरपीएफ जवानों की यह पहल हर किसी को प्रेरित करने वाली है। सुरक्षा प्रहरी के रूप में पर्यावरण संरक्षण का उनका यह प्रयास देशभर के लिए एक मिसाल है। @crpfindia”
प्रधानमंत्री ने मित्रों और शुभचिंतकों से अपील की है, मेरा जन्मदिन न मनाएं

प्रधानमंत्री ने इसके बजाय जम्मू-कश्मीर में जारी राहत कार्यों में जुटने को कहा है। प्रधानमंत्री श्री नरेंद्र मोदी ने मित्रों और शुभचिंतकों से अपना जन्मदिन न मनाने की अपील की है। प्रधानमंत्री ने इसके बजाय इन सभी से जम्मू-कश्मीर में राहत कार्यों में जुटने को कहा है। प्रधानमंत्री ने कहा है, ‘मुझे विभिन्न स्थानों से यह जानकारी मिली है कि मित्र और शुभचिंतक मेरा जन्मदिन बनाने के लिए तरह-तरह के कार्यक्रम आयोजित करने का मन बना रहे हैं। मेरा विनम्र निवेदन है- मेरा जन्मदिन न मनाएं। इसके बजाय अपना समय और संसाधन लगाते हुए जम्मू-कश्मीर में जारी राहत कार्यों में पूरी तरह से जुट जाएं। यह वक्त जम्मू-कश्मीर के भाई-बहनों के साथ खड़े होने का है। 17 सितम्बर को राष्ट्रपति शी जिनपिंग गुजरात में होंगे। हम गर्मजोशी के साथ उनकी अगवानी करने की तैयारी में हैं, लेकिन जन्मदिन पर कोई आयोजन नहीं होगा।’
भारत और अमरीका के बीच पेस सेटर निधि स्‍थापित करने में सहयोग पर समझौता

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने कल भारत और अमरीका के बीच उन्‍नत स्‍वच्‍छ उर्जा साझेदारी के माध्‍यम से उर्जा पहुंच को बढ़ावा देने में सहायता के लिए एक पेस सेटर निधि स्‍थापित करने के मुद्दे पर किए गए समझौते को अपनी मंजूरी दे दी। इस समझौते पर 30 जून, 2015 को नई दिल्‍ली में हस्‍ताक्षर किए गए थे। सहमति पत्र पर हस्‍ताक्षर होने से शुरूआती चरण में वित्‍तपोषण प्रदान करके ऑफ-ग्रिड स्‍वच्‍छ उर्जा के नए समाधानों के वाणिज्‍यीकरण में तेजी लाने में मदद मिलेगी, जिससे नए उत्‍पादों, प्रणालियों और व्‍यापार प्रारूपों को विकसित करने और उनकी जांच के लिए व्‍यापार को अनुमति मिलेगी। इस समझौते से ऑफ-ग्रिड स्‍पेस में स्‍वच्‍छ उर्जा के क्षेत्र में तकनीकी और वाणिज्यिक नवीनता और प्रगति के माध्‍यम से सहयोग में मदद मिलेगी। इसके लिए भारत और अमरीका ने 50:50 हिस्‍सेदारी के आधार पर लगभग 500 मिलियन रूपए (8 मिलियन अमरीकी डॉलर) का प्रबंध किया है।
मंत्रिमंडल ने भारत और लिथुआनिया के बीच प्रत्‍यर्पण संधि को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और लिथुआनिया के बीच प्रत्‍यर्पण संधि पर हस्‍ताक्षर और इसकी पुष्टि को अपनी मंजूरी प्रदान कर दी है। इस संधि में आतंकवादियों, आर्थिक अपराधियों और अन्‍य अपराधियों के लिथुआनिया से भारत और भारत से लिथुआनिया को प्रत्‍यर्पण किए जाने हेतु कानूनी फ्रेम वर्क उपलब्‍ध हो सकेगा। इस संधि से लिथुआनिया से आतंकवादियों सहित भगोड़े अपराधियों के आपराधिक अभियोजन हेतु प्रत्‍यारोपण में मदद मिलेगी, जो भारत के खिलाफ आपराधिक गतिविधियां कर चुके हैं। इससे बड़े पैमाने पर लोगों में शांति एवं सामंजस्‍य सुनिश्चित करने की दृष्टि से अपराधियों को न्‍याय दिलाया जा सकेगा।
प्रधानमंत्री ने बीर चिलाराय को उनकी जयंती के अवसर पर याद किया

प्रधानमंत्री श्री नरेन्द्र मोदी ने महान बीर चिलाराय को उनकी जयंती पर याद किया है। एक ट्वीट ने माननीय प्रधानमंत्री में लिखा: "महान बीर चिलाराय शौर्य और देशभक्ति का पर्याय हैं । वह एक उत्कृष्ट योद्धा थे, जिन्होंने लोगों तथा उन सिद्धांतों के लिए संघर्ष किया जिन्हें वह पवित्र मानते थे । उनकी वीरता आने वाली पीढ़ियों को प्रेरित करती रहेगी । उनकी जयंती पर उन्हें याद करता हूं ।"
2016 के मानसून सत्र से पहले संसद के बाहर प्रधानमंत्री का मीडिया वक्तव्य

आप सबको नमस्कार, ये 15 अगस्त देश की आजादी के 70वीं साल का एक महत्वपूर्ण पड़ाव है और 15 अगस्त के पूर्व ये सत्र हो रहा है और इसलिए आजादी के लिए जीवन न्यौछावर करने वाले सभी महापुरुषों को स्मरण करते हुए इस सत्र में, इस 70 साल की यात्रा को और एक नई ऊंचाई देने के लिए, देश को एक नई गति देने के लिए बहुत ही उत्तम स्तर की चर्चा हो, बहुत ही महत्वपूर्ण निर्णय हो, तेज गति से देश आगे बढ़े इसके लिए सब मिलकर के, कंधे से कंधा मिलाकर के संसद में देश को दिशा देने का काम हो। मुझे विश्वास है कि सभी दल, पिछले कई दिनों से सबसे अलग-अलग बात भी हो रही है, सामूहिक बात भी हो रही है और उससे यही भाव प्रकट हो रहा है कि हर किसी का मूड अच्छे से अच्छे निर्णय करने का है, तेज गति से देश को आगे बढ़ाने का है। आप सबको भी बहुत-बहुत शुभकामनाएं। धन्यवाद
प्रधानमंत्री की अतिरिक्त सचिवों और संयुक्त सचिवों के साथ तीसरी बैठक

प्रधानमंत्री श्री नरेन्‍द्र मोदी ने शनिवार को भारत सरकार में कार्यरत 80 अतिरिक्त सचिवों एवं संयुक्त सचिवों के एक समूह से मुलाकात एवं बातचीत की। इस तरह की पांच बैठकों की श्रृंखला में यह तीसरी बैठक थी। बातचीत के दौरान, अधिकारियों ने कृषि, पेयजल, नागरिक केंद्रित शासन, नवाचार और शासन में टीमवर्क, परियोजना कार्यान्वयन, शिक्षा, विनिर्माण, आंतरिक सुरक्षा और सौर ऊर्जा जैसे विषयों पर अपने अनुभव साझा किया। प्रधानमंत्री ने परियोजना निगरानी के लिेए अपनी ‘प्रगति’ पहल का उल्लेख किया। विनिर्माण के क्षेत्र पर प्रधानमंत्री ने कहा कि भारत में पारिस्थितिकी तंत्र में अब इलेक्ट्रॉनिक्स क्षेत्र में सोचते हुए चिकित्सक उपकरणों के निर्माण पर ध्यान केंद्रित किया जाना चाहिए। सरकार को एक उत्पादक इकाई बनाये रखने की दिशा पर प्रकाश डालते हुए प्रधानमंत्री ने सरकार में सकारात्मक कार्य के वातावरण को बनाए रखने के महत्व पर प्रकाश डाला। उन्होंने कहा कि जैसे ही नए कानून बनते हैं पुराने कानूनों की समीक्षा की जानी चाहिए और यदि अनावश्यक हो तो पुराने कानून को खत्म कर देना चाहिए। भारत के पक्ष में मौजूदा वैश्विक वातावरण को ध्यान में रखते हुए, प्रधानमंत्री ने अधिकारियों से कहा कि वे 2022 तक ‘एक नया भारत’ के निर्माण के लिए अपने स्पष्ट उद्देश्यों के साथ काम करें। उन्होंने अधिकारियों से भारत के 100 सबसे पिछड़े जिलों पर ध्यान केंद्रित करने के लिए कहा जिससे कि वे जिले विकास के विभिन्न मानकों पर राष्ट्रीय औसत स्तर पर लाये जा सकें।
कैबिनेट ने दूसरे राजनयिक एनक्लेव के लिए दिल्ली के द्वारका में डीडीए से भूमि एवं विकास कार्यालय को भूमि के प्रस्तावित हस्तांतरण को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने दूसरे राजनयिक एनक्लेव के लिए दिल्ली में द्वारका के सेक्टर 24 में दिल्ली विकास प्राधिकरण से भूमि एवं विकास कार्यालय(एलएंडडीओ) को 34.87 हेक्टेयर भूमि के प्रस्तावित हस्तांतरण को मंजूरी प्रदान कर दी है। अभी चाणक्यपूरी में एक राजनयिक एन्कलेव हैं जहां एलएंडडीओ की ओर से विभिन्न दूतावासों को जमीन आवंटित की गई है। विदेश मामलों के मंत्रालय ने दिल्ली में विभिन्न राजनयिक मिशनों, अंतरराष्ट्रीय संगठनों को दूतावास और अपने कार्यालय बनाने के लिए और जमीन आवंटन की आवश्यकता बताई थी। इसके लिए दिल्ली विकास प्राधिकरण ने द्वारका के सेक्टर 24 में 34.87 हेक्टेयर जमीन निश्चित की है जिसे भूमि एवं विकास को हस्तांतरित किया जाना है। दूसरे राजनयिक एन्कलेव के लिए राष्ट्रीय राजधानी में यह जमीन दी जाएगी।
प्रधानमंत्री की भारत दौरे पर आईं फ्रांस की विदेश एवं यूरोपीय मामलों की मंत्री के साथ मुलाकात

फ्रांस की विदेश एवं यूरोपीय मामलों की मंत्री सुश्री कैथरीन कोलोना, जो 13-15 सितंबर, 2022 तक भारत की आधिकारिक यात्रा पर हैं, ने आज प्रधानमंत्री श्री नरेन्द्र मोदी से मुलाकात की। द्विपक्षीय एवं आपसी हित के विभिन्न मुद्दों पर चर्चा के अलावा, फ्रांस की मंत्री ने प्रधानमंत्री को राष्ट्रपति मैक्रों का मित्रता एवं सहयोग का संदेश दिया। प्रधानमंत्री श्री मोदी ने पेरिस और जर्मनी के श्लॉस एलमाऊ में राष्ट्रपति मैक्रों के साथ अपनी हाल की बैठकों को याद किया और जल्द से जल्द राष्ट्रपति का भारत में स्वागत करने की अपनी इच्छा जतायी।